— Запатрабаванасць рынку дзіцячага харчавання — 22—27 тысяч т прадукцыі ў год, — расказвае Віялета Бразоўская. — Найбольшую долю рынку, а гэта каля 80% ад усёй прадукцыі, складаюць прадукты прыкорму — пюрэ, кашы і сокавая прадукцыя. Астатняя частка — гэта заменнікі малака. Продаж прадуктаў для дзіцячага харчавання здзяйсняюць практычна ўсе харчовыя магазіны, а гэта больш за 46 тысяч, і 741 інтэрнэт-магазін. Дарэчы, яны займаюцца не толькі продажам прадуктаў для дзіцячага харчавання, але і прапаноўваюць пакупнікам іншыя рэчы дзіцячага асартыменту. Згодна з пастановай МАРГ № 28, сёння ўсе суб’екты гандлю павінны вытрымліваць пэўны асартымент тавараў і дзіцячага харчавання. Гэты асартымент вар’іруецца ад 6 да 130 найменняў тавараў дзіцячага харчавання. Напрыклад, у буйных супермаркетах асартымент перавышае 50 найменняў, у ліку якіх кашы, пюрэ, мясныя кансервы, малочная прадукцыя і інш. Безумоўна, у краіну дзіцячае харчаванне імпартуецца. У асноўным гэта тая прадукцыя, якая вырабляецца альбо ў недастатковай колькасці, альбо ўвогуле не вырабляецца. Сюды можна аднесці рыбныя, мясныя кансервы, а таксама кансервы з трапічнай садавіны, апельсінавы сок. Дарэчы, калі разглядаць цэны на дзіцячае харчаванне, айчынная прадукцыя ў 2 і больш разы таннейшая за імпартную.